8 MILE 

Il film dal mais da Curdin Fliri

Eminem, il raper da Detroit cun in cudesch plain scandals cumenza sia carriera sco actur. S'enclegia che la blera glieud è sceptica sin ses emprim film. En l'America è il film gia dapi emnas en ils top 10 e la critica è fitg buna. Para che Marshall Mathers ha fatg buna lavur.

8 mile raquinta l'istorgia dal raper Jimmy (sa chapescha Eminem) che emprova sco blers auters en ses quartier da far carriera sco rapstar. Ma la via è lunga e greva. Durant il di lavura'l en ina fabrica dad autos per gudagnar ils raps necessaris per trair vi sia sora e sia mamma (Kim Basinger) che è dependenta d'alcohol. L'unic ch'els pon sa prestar è ina rulotta. Per el datti be ina pussaivladad da mitschar da ses problems dal mintgadi: la musica. 8 mile na è insumma betg in film plain brutalitads, mabain in drama plain emoziuns. Tschertas passaschas èn sumegliantas a la vita che Eminem ha fatg tras sez. Eminem sez manegia però, che il film na è betg ina biografia dad el.

8 mile è ina istorgia sur da las chadainas che ans lian vi da nossa vita. Ma igl è er ina istorgia d'in giuven um che chatta il curaschi da cumbatter per vegnir or da sia miserabla vita.

Tar nus vegn il film ils 16.01.2003